brudepris
Store norske leksikon,Samfunn,Samfunnsfag,Antropologi,Fagbegreper i antropologi,Slektskap, familie og ekteskap
Brudepris er en form for ekteskapsinngåelse der mannens slektsgruppe gir verdigjenstander til kvinnens slektsgruppe for å sikre seg retten til hennes arbeidskraft og fruktbarhet. Betalingen skjer enten i form av penger, arbeid eller naturalia. Når arbeid utgjør en del av brudeprisen, snakker vi gjerne om brudetjeneste. I senere år er det skjedd mange endringer i brudeprissystemet, men er fortsatt utbredt i ulike former i mange samfunn i Afrika, Asia og Oseania.
Å betale brudepris er ikke det samme som å kjøpe en kone, men er bedre forstått som en skikk som etablerer en manns rettigheter overfor kvinnen og hennes barn. Den kan dessuten fungere som en forsikring for kvinnen. Ved skilsmisse kan hun vende tilbake til sin egen slektsgruppe med brudeprisen som en økonomisk garanti. Når en kvinne i en slektsgruppe giftes bort til en mann i en annen gruppe, betyr dette et tap av arbeidskraft, og brudeprisen kan betraktes som en erstatning for dette tapet.Et at de viktigste trekkene ved brudepris er at det binder ulike slektsgrupper sammen ved at den etablerer et varig gjensidighetsforhold mellom dem. Det er sjeldent at brudeprisen betales helt ned, noe som sikrer at ektemannen (og hans ættelinje) forblir gjeldsbunden til svigerfamilien. Slike gjeldsforhold kan i enkelte tilfeller vare i flere generasjoner. Brudepris kan også styrke båndene innad i en slektsgruppe fordi mange må bidra for å sikre finansieringen. Lignende økonomiske transaksjoner har tidligere også forekommet i Europa. Mest kjent er kvinnens medgift, «heimanfylgje», som mannen ikke hadde råderett over. Brudepris som forklart ovenfor, har ikke forekommet i Norden i historisk tid, men brudgommen måtte gi «morgengave» og «tilgave»; den siste skulle ifølge Gulatingsloven være like stor som medgiften hvis kvinnen var jomfru, halvparten hvis hun var enke. Disse gavene omfattet ofte ganske anselige verdier. Morgengaven og tilgaven har enkelte forskere sett som rester etter et eldre system der disse økonomiske goder gikk rett til brudens far og da var å betrakte som brudepris. Les mer i Store norske leksikon brudegaver ekteskap medgift